行路難二十篇（幷序） 第十五章明空有不違
作者：傅翕
朝代：唐

paragraphs: 君不見邪見非邊不離邊，顛倒分別亦非緣。
自心非心念非念，常來常去實無遷。
猶若金剛難沮壞，諸佛用此作金堅。
世人稱譽涅槃妙，余道生死最深玄。
即是無生之上忍，又是摩訶無礙禪。
正士由心於是定，不爲八風之所牽。
天樂之在無心戀，小小財色豈能纏。
隨逢苦樂心無變，永別憶想忘憂煎。
虛心無人無我所，任性浮沈如似顛。
實照常法知無定，知法無性號爲賢。
行路難，路難非空亦非有。
有無雙遺兩俱存，俱存無遺亦無受。